CELEX: 32021D1136
Language: da
Date: 2021-06-30 00:00:00
Title: Kommissionens gennemførelsesafgørelse (EU) 2021/1136 af 30. juni 2021 om anmodningen om registrering af forslaget til borgerinitiativ »BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG« (»SAVE CRUELTY-FREE COSMETICS — COMMIT TO A EUROPE WITHOUT ANIMAL TESTING«) i henhold til Europa-Parlamentets og Rådets forordning (EU) 2019/788 (meddelt under nummer C(2021) 4950) (Kun den engelske udgave er autentisk)

12.7.2021   
               
               
                  DA
               
               
                  Den Europæiske Unions Tidende
               
               
                  L 246/1
               
            
         KOMMISSIONENS GENNEMFØRELSESAFGØRELSE (EU) 2021/1136
         af 30. juni 2021
         om anmodningen om registrering af forslaget til borgerinitiativ »BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG« (»SAVE CRUELTY-FREE COSMETICS — COMMIT TO A EUROPE WITHOUT ANIMAL TESTING«) i henhold til Europa-Parlamentets og Rådets forordning (EU) 2019/788
         
            
               (meddelt under nummer C(2021) 4950)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 21. maj 2021 en anmodning om registrering af det europæiske borgerinitiativ med titlen » BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG«.
                  
               
                     (2)
                  
                  
                     Målene for forslaget til borgerinitiativ er følgende: »Med EU's forbud mod dyreforsøg ved test af kosmetik kom løftet om et Europa uden dyr, der lider og dør på grund af kosmetikforsøg. Dette løfte er brudt. Myndigheder kræver stadig, at kosmetikingredienser testes på dyr, hvilket er i modstrid med offentlighedens forventninger og ønsker og lovgivernes hensigt. Alligevel har vi aldrig haft så effektive ikkeanimalske værktøjer til at garantere sikkerheden eller så gylden en mulighed for at revolutionere beskyttelsen af mennesker og miljø. Europa-Kommissionen skal værne om og styrke forbuddet og overgangen til sikkerhedsvurderinger, der ikke involverer dyr.«
                  
               
                     (3)
                  
                  
                     Initiativtagergruppen opfordrer Kommissionen til at træffe følgende foranstaltninger: 1) »Værne om og styrke forbuddet mod dyreforsøg i forbindelse med kosmetik. Indføre lovgivningsmæssige ændringer med henblik på at opnå beskyttelse af forbrugere, arbejdstagere og miljøet med hensyn til alle kosmetikingredienser uden anvendelse af dyreforsøg af nogen art og til enhver tid«. 2) »Ændre EU's REACH-forordning. Sikre, at menneskers sundhed og miljøet beskyttes ved at forvalte kemikalier, uden at der tilføjes nye krav til dyreforsøg«. 3) »Modernisere videnskaben i EU. Forpligte sig til et lovgivningsforslag med en køreplan for udfasning af alle dyreforsøg i EU inden udgangen af indeværende valgperiode«.
                  
               
                     (4)
                  
                  
                     I et bilag findes der yderligere oplysninger om emnet, målene og baggrunden for det foreslåede europæiske borgerinitiativ. Det er inddelt i tre afsnit: »De verdensførende EU-forbud mod dyreforsøg og markedsføring«, »Ændre REACH-forordningen« og »Modernisere videnskaben i EU«. I bilaget forklares det, hvordan Europa-Parlamentets og Rådets forordning (EF) nr. 1223/2009 (2) og Europa-Parlamentets og Rådets forordning (EF) nr. 1907/2006 (3) samt Europa-Parlamentets og Rådets direktiv 2010/63/EU (4) ifølge initiativtagerne bør revideres. Bilaget indeholder baggrundsoplysninger, der navnlig forklarer, hvordan initiativet vil bidrage til Kommissionens politiske mål, der er fastsat i »kemikaliestrategien med bæredygtighed for øje« (5) og »den europæiske grønne pagt« (6). I bilaget foreslås det også, at Kommissionen træffer støtteforanstaltninger såsom at sikre gennemførelsen af eksisterende forbud mod dyreforsøg eller at udarbejde en teststrategi for kosmetikingredienser, der kun anvender tilgængelige vurderingsstrategier uden brug af dyr. Sådanne foranstaltninger synes at supplere de forslag til retsakter, som Kommissionen opfordres til at vedtage, og kan derfor kun betragtes som accessoriske.
                  
               
                     (5)
                  
                  
                     Initiativtagergruppen har også indsendt yderligere oplysninger i form af et politikdokument med mere detaljerede oplysninger om dens tre vigtigste opfordringer til handling.
                  
               
                     (6)
                  
                  
                     For så vidt som initiativet tager sigte på vedtagelse af foranstaltninger med henblik på indbyrdes tilnærmelse af medlemsstaternes love og administrative bestemmelser, der vedrører det indre markeds oprettelse og funktion, har Kommissionen beføjelse til at fremsætte et forslag til retsakt på grundlag af traktatens artikel 114.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (8)
                  
                  
                     Denne konklusion berører ikke vurderingen af, om de konkrete faktuelle og materielle betingelser, der er nødvendige for, at Kommissionen kan handle, herunder proportionaliteten og foreneligheden med de grundlæggende rettigheder, er opfyldt i dette tilfælde.
                  
               
                     (9)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med nævnte forordnings artikel 5, stk. 3, første afsnit.
                  
               
                     (10)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (11)
                  
                  
                     Forslaget til borgerinitiativ » BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ » BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG« (»SAVE CRUELTY-FREE COSMETICS — COMMIT TO A EUROPE WITHOUT ANIMAL TESTING«) registreres.
         
         
            Artikel 2
            Denne afgørelse er rettet til initiativtagergruppen til det europæiske borgerinitiativ » BEVAR DYREMISHANDLINGSFRI KOSMETIK — KÆMP FOR ET EUROPA UDEN DYREFORSØG«, som repræsenteres ved Sabrina ENGEL og Cezary WYSZYŃSKI, der fungerer som kontaktpersoner.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.
         
            (2)  Europa-Parlamentets og Rådets forordning (EF) nr. 1223/2009 af 30. november 2009 om kosmetiske produkter (EUT L 342 af 22.12.2009, s. 59).
         
            (3)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
         
            (4)  Europa-Parlamentets og Rådets direktiv 2010/63/EU af 22. september 2010 om beskyttelse af dyr, der anvendes til videnskabelige formål (EUT L 276 af 20.10.2010, s. 33).
         
            (5)  Kommissionens meddelelse af 14. oktober 2020 med titlen »En kemikaliestrategi med bæredygtighed for øje — På vej mod et giftfrit miljø«, COM (2020) 667 final.
         
            (6)  Kommissionens meddelelse af 11. december 2019»Den europæiske grønne aftale«, COM(2019) 640 final.